CELEX: 32017R0270
Language: lt
Date: 2017-02-16 00:00:00
Title: 2017 m. vasario 16 d. Komisijos įgyvendinimo reglamentas (ES) 2017/270, kuriuo dėl veikliosios medžiagos sulfonilfluorido patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE. )

17.2.2017   
               
               
                  LT
               
               
                  Europos Sąjungos oficialusis leidinys
               
               
                  L 40/48
               
            KOMISIJOS ĮGYVENDINIMO REGLAMENTAS (ES) 2017/270
      2017 m. vasario 16 d.
      kuriuo dėl veikliosios medžiagos sulfonilfluorido patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,
      kadangi:
      
                  (1)
               
               
                  Komisijos direktyvoje 2010/38/ES (2) pateikta daugiau informacijos apie sulfonilfluorido išlikimo atmosferoje trukmės apskaičiavimą, apie sulfonilfluorido koncentraciją troposferoje ir apie malimo sąlygas, būtinas užtikrinti, kad javuose esančios fluorido jonų liekanos neviršytų gamtinės koncentracijos lygio;
               
            
                  (2)
               
               
                  į Tarybos direktyvos 91/414/EEB (3) I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;
               
            
                  (3)
               
               
                  pranešėjas pateikė papildomos informacijos, siekdamas patvirtinti rizikos vertinimą, susijusį su sulfonilfluorido išlikimu atmosferoje ir fluorido jonų liekanomis malimo produktuose, esančiuose įrenginyje fumigacijos metu;
               
            
                  (4)
               
               
                  Jungtinė Karalystė įvertino pranešėjo pateiktą papildomą informaciją. Jos vertinimas buvo pridėtas prie vertinimo ataskaitos projekto ir 2015 m. birželio 4 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);
               
            
                  (5)
               
               
                  Komisijos nuomone, remiantis papildoma pranešėjo pateikta informacija, negalima paneigti, kad fluorido jonų liekanos malimo produktuose, esančiuose įrenginyje fumigacijos metu, viršys gamtinės koncentracijos lygį arba neatitiks atitinkamos didžiausios leidžiamosios liekanų koncentracijos. Todėl patvirtinimo sąlygos turėtų būti iš dalies pakeistos, siekiant užtikrinti, kad malimo produktai apdorotose patalpose visada atitiktų Europos Parlamento ir Tarybos reglamento (EB) Nr. 396/2005 (5) nuostatas. Be to, laikoma, kad pateikta informacija neįrodoma sulfonilfluorido nuostovioji būsena troposferoje; todėl reikia toliau stebėti jo koncentraciją troposferoje, kol bus visiškai įrodyta nuostovioji būsena, ir reguliariai, kas penkerius metus, pateikti su tuo susijusią informaciją Komisijai, valstybėms narėms ir Europos maisto saugos tarnybai;
               
            
                  (6)
               
               
                  be to, sulfonilfluoridas yra patvirtintas kaip biocidinė veiklioji medžiaga pagal Komisijos direktyvą 2009/84/EB (6). Dėl tų pačių susirūpinimą keliančių aspektų, susijusių su sulfonilfluorido išlikimu aplinkoje naudojant jį kaip pesticidą, pareikalauta papildomos informacijos, įskaitant koncentracijos troposferoje stebėseną. Siekiant išvengti pakartotinio darbo ir racionalizuoti vertinimo procesą, informacijos pateikimo data turėtų būti ta pati;
               
            
                  (7)
               
               
                  todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;
               
            
                  (8)
               
               
                  pareiškėjui buvo suteikta galimybė pateikti pastabas dėl peržiūros ataskaitos;
               
            
                  (9)
               
               
                  valstybėms narėms turėtų būti skirtas laikotarpis augalų apsaugos produktų, kurių sudėtyje yra sulfonilfluorido, neatitinkančių apribotų patvirtinimo sąlygų, registracijai iš dalies pakeisti arba panaikinti;
               
            
                  (10)
               
               
                  tais atvejais, kai valstybės narės augalų apsaugos produktams, kurių sudėtyje yra sulfonilfluorido, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip per 18 mėnesių nuo šio reglamento įsigaliojimo;
               
            
                  (11)
               
               
                  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
               
            PRIĖMĖ ŠĮ REGLAMENTĄ:
      1 straipsnis
      Įgyvendinimo reglamento (ES) Nr. 540/2011 pakeitimai
      Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.
      2 straipsnis
      Pereinamojo laikotarpio priemonės
      Vadovaudamosi Reglamentu (EB) Nr. 1107/2009, valstybės narės prireikus iki 2017 m. rugsėjo 9 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos sulfonilfluorido, registraciją.
      3 straipsnis
      Lengvatinis laikotarpis
      Valstybių narių suteikiamas lengvatinis laikotarpis pagal Reglamento (EB) Nr. 1107/2009 46 straipsnį yra kuo trumpesnis ir baigiasi ne vėliau kaip po 12 mėnesių nuo atitinkamos registracijos apribojimo ar panaikinimo.
      4 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. vasario 16 d.
         
            
               Komisijos vardu
            
            
               Pirmininkas
            
            Jean-Claude JUNCKER
         
      
      
         (1)  OL L 309, 2009 11 24, p. 1.
      
         (2)  2010 m. birželio 18 d. Komisijos direktyva 2010/38/ES, kuria iš dalies keičiama Tarybos direktyva 91/414/EEB, kad būtų įtraukta veiklioji medžiaga sulfonilfluoridas (OL L 154, 2010 6 19, p. 21).
      
         (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
      
         (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).
      
         (5)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).
      
         (6)  2009 m. liepos 28 d. Komisijos direktyva 2009/84/EB, iš dalies keičianti Europos Parlamento ir Tarybos direktyvą 98/8/EB į jos I priedą įtraukiant veikliąją medžiagą sulfonilfluoridą (OL L 197, 2009 7 29, p. 67).
      
         PRIEDAS
         Įgyvendinimo reglamento (ES) Nr. 540/2011 priedo A dalies 307 eilutėje, kurioje nurodytas sulfonilfluoridas, skiltis „Konkrečios nuostatos“ pakeičiama taip:
         
            „A DALIS
            Galima įregistruoti tik kaip insekticidą, nematocidą (fumigantą), skirtą profesionaliam naudojimui hermetiškai uždaromose patalpose, su sąlyga, kad:
            
                        a)
                     
                     
                        šios patalpos yra tuščios arba,
                     
                  
                        b)
                     
                     
                        jei fumiguotose patalpose yra maisto ar pašarų, naudotojai ir maisto tvarkymo subjektai užtikrina, kad į maisto ir pašarų grandinę patektų tik tokios maisto ir pašarų prekės, kurios atitinka Europos Parlamento ir Tarybos reglamente (EB) Nr. 396/2005 (*1) nustatytą didžiausią leidžiamąją sulfonilfluorido ir fluorido jonų liekanų koncentraciją; šiuo tikslu maisto tvarkymo subjektai ir naudotojai turi visiškai įgyvendinti priemones, lygiavertes RVASVT principams, kaip nustatyta Europos Parlamento ir Tarybos reglamento (EB) Nr. 852/2004 (*2) 5 straipsnyje; visų pirma, naudotojai turi nustatyti svarbiuosius valdymo taškus, kurių kontrolė yra iš esmės svarbi siekiant užkirsti kelią didžiausios leidžiamosios koncentracijos viršijimui, ir nustatyti bei įgyvendinti veiksmingas svarbiųjų valdymo taškų stebėsenos procedūras.
                     
                  B DALIS
            Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į sulfonilfluorido peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti 2016 m. gruodžio 7 d., išvadas, ypač į jos I ir II priedėlius.
            Atlikdamos šį bendrą vertinimą, valstybės narės turi skirti ypatingą dėmesį:
            
                        —
                     
                     
                        neorganinio fluorido keliamai rizikai per užterštus produktus, pvz., miltus ir sėlenas, kurie liko malimo įrenginyje fumigacijos metu, arba malūne silose esančius grūdus. Būtina imtis priemonių, siekiant užtikrinti, kad į maisto ir pašarų grandinę patektų tik taikomą DLK atitinkantys produktai,
                     
                  
                        —
                     
                     
                        rizikai operatoriams ir darbuotojams, pvz., dar kartą įeinant į fumiguotą patalpą po aeravimo. Būtina imtis priemonių, siekiant užtikrinti, kad būtų naudojami autonominiai kvėpavimo aparatai arba kitos tinkamos asmens apsaugos priemonės,
                     
                  
                        —
                     
                     
                        rizikai pašaliniams asmenims, nustatant atitinkamą draudžiamą zoną aplink fumiguotą patalpą.
                     
                  Registracijos sąlygose prireikus numatomos rizikos mažinimo priemonės.
            Pranešėjas kas penkerius metus, pradedant 2017 m. birželio 30 d., pateikia Komisijai, valstybėms narėms ir Tarnybai sulfonilfluorido koncentracijos troposferoje stebėsenos duomenis. Analizei reikalinga nustatymo riba yra ne mažesnė nei 0,5 ppt (atitinka 2,1 ng sulfonilfluorido/m3 troposferos sluoksnio).